Rene

Well, hvad kan man i virkeligheden skrive for perioden 1986-2011? Det er satme lang tid - og selvom der givet er noget om klicheen om at intet har ændret sig siden dengang, så håber jeg - ihvertfald for mit eget vedkommende! - at det ikke er hele sandheden? Jeg håber i hvert fald at have forandret mig meget til det bedre; mindre skarpe kanter, mere tålmod, mere altruisme, mere overskud og mere nærvær. Tja?

Tre ting har ikke forandret sig meget siden tiden med kort, langt eller afbleget hår (dog har blandingsforholdet det nok); musik, bøger, uddannelse.

Sådan er det nemlig stadigvæk med mig. Jeg har i virkeligheden med meget små pauser haft med skole at gøre siden 1974, hvor de fleste af os startede i 1.klasse. Efter gymnasiet arbejdede jeg et års tid på en produktionshøjskole, hvor jeg kom i forbindelse med folkeskolen som vikar. Det sidste halve år af den periode (forår 1987) arbejdede jeg faktisk fuld tid som lærer. Efterår 1987 søgte jeg så ind på læreruddannelsen i 'vores' by Haslev, hvor jeg gik fra 1987-1991. På det tidspunkt var der ansættelsesstop i folkeskolen, så jobs var der ikke rigtig noget af. På fjerde årgang havde jeg et voksenpædagogisk forløb, der bragte mig til VUC i Ringsted, hvor jeg stadig boede og efter studietiden fik jeg job dér. Det komiske var, at jeg i sommeren 1991 flyttede til København (Trianglen, Østerbro) og skulle så tage toget fra Østerport og gå forbi mine forældres hus og ud til VUC Ringsted. Det holdt nu kun et års tid. Jeg søgte ind på Danmarks Pædagogiske Universitet i København (der dengang hed Danmarks Lærerhøjskole) og læste samfundsfag/historie i perioden 1992-1999. Samtidig hermed var jeg begyndt at arbejde i en butik, der sælger brugt musik. Her var jeg på noget nær fuld tid fra 1992-2000, hvor jeg havde en række roller i organisationen og var leder af afdelingen for klassisk musik. Jeg er faktisk stadig ansat dér - Accord hedder butikken i øvrigt (ligger i Vestergade ved Rådhuspladsen) - og hver anden lørdag, kan man i al beskedenhed stadig 'møde' mig bag disken i. Så musikken har altså fulgt mig hele tiden (eller jeg har fulgt den nok snarere...) sideløbende med en meget passioneret - ja næsten mistænkelig - smag for aldeles underlødige film (ikke b-film - vi skal længere ned i alfabetet!).

Da jeg blev færdig på Lærerhøjskolen i København (så "blev" jeg noget, systemet anerkender som Cand.Pæd i samfundsfag/historie) blev jeg ansat på Lærerhøjskolen i Odense (1999) i et center for ungdomsforskning (havde arbejdet med ungdomssociologi i mit speciale). En fin tid og jeg var der på deltid helt frem til 2005. I 2000 blev jeg ansat på læreruddannelsen i Holbæk, hvor jeg underviste frem til 2007 i samfundsfag og de pædagogiske fag (her skyndte jeg mig at tage en kandidatuddannelse i pædagogik på Danmarks Pædagogiske Universitet 2000-2004).

Fra 2007-2009 var jeg beskæftiget med at undervise på skolelærernes efteruddannelser - og fra 2009 har jeg været ansat i en forsknings- og udviklingsafdeling, der arbejder med at udvikle professionsuddannelser som lærere, pædagoger, sygeplejersker mv. Det er et spændende job, men også meget udfordrende og meget ulig et job som underviser - jeg bestemmer selv mødetider og arbejder gerne lørdag/søndag for at holde fri en onsdag osv - rigtig moderne, kunne man sige? Alt er deadlines og milepæle i det her univers - ikke 8-16 mødetider. Jeg rejser også meget for at dyrke internationale netværk og partnere - det er knap så fedt som det lyder faktisk...

Siden 2006 har jeg været i gang med en phd på RUC (Uddannelsesforskning), der handler om nye lærere i skolen. Ja, der er nok at gøre. Well, nok om alt det uddannelse og job...Jeg gider faktisk ikke alt det der cv-pis - det er der nok af til hverdag - du kan se det hele her, hvis du orker (det kan jeg dog slet ikke anbefale!):

Jeg bor i dag på (ydre) Frederiksberg - et stenkast fra det fantastiske zoo, som jeg gerne bruger som arbejdsplads, når jeg arbejder hjemme (og det er godt vejr forstås). I den gode lejlighed på 6. sal finder man udover de to, sølle mennesker, der kaster tøj og tallerkener over det hele også tre lettere neurotiske, små sjæle: kattene **Nube** (fordi den er grå - nube er grå på spansk), **Lille k** (opkaldt efter den tyske dirigent Herbert von Karajan, hvorom alting altid skulle dreje sig - typisk kompensatorisk adfærd; jeg er lille så se på mig!) og den 110 % ægte Russian Blue **Lille** (fordi hun er...ja gæt; lille!). Fra 1991 til 2005 boede jeg på Østerbro, som jeg stadig holder rigtig meget af. En kort afstikker til provinsen, ligusterhæk og bil (syntes jeg skulle være en smule forpligtet på det tal, der stod på mit sygesikringsbevis?) blev det også til et års tid. Men man må erkende at ens tilværelse er, som den er. Der er ikke noget som helst galt med ligusterhæk og et hus i provinsen - det er bare ikke for mig, så jeg er tilbage i byen - ret skræmt af det faktum, at jeg nok ikke rigtig kan bo andre steder? Ting er, hvad de er, som de siger. Jeg skal bo i en lejlighed - har dog altan. Jeg er nær himlen med 6.sal, så det er et rigtig dejligt sted at være.

Har egentlig ganske svært ved at finde tilbage til mig selv anno 1986, men det skræmmende faktum vil givet vise sig at være...at intet er ændret? Well, jeg tillader mig dog at mene at udsynet er blevet bredere (det vil jeg da satme håbe!), misantropien mindre og glæden ved de små ting i tilværelsen en hel del større? A serious heart needs a light mind to survive, som der så klogt står skrevet. Vi kommer jo fra en generation, der aldrig rigtig fik noget foræret - og det er nok med det udblik, jeg stadig er sat i verden; there are no final solutions, only final denials, som det hed i en fantastisk sang fra midt i gymnasietiden ([|1985]), der stadig (for)følger og bevæger mig - om det så er et udtryk for en næsten skræmmende tidlig udviklet kvalitetssans eller for uudgrundelig stagnation, tør jeg ikke gisne om :-)

Happy the man - glæder mig meget til vi mødes igen! René

Stærkt opildnet af Tines fantastiske livshistoriefortælling og ikke mindst om tilværelsen som mor i en om ikke sen, så dog relativ fremskreden alder, må jeg simpelthen tilføje at jeg 10/11/2020 klokken 12:14 blev far til en dreng - Linus - som er helt og aldeles fantastisk. Nu sidder vi under himlen (6.sal - remember?) med tre fantastiske katte og en ditto lille dreng. Det bliver ikke større!
 * appendix, efterår 2010; nu med søn**